ЭРҮҮЛ МЭНДИЙН САЙДЫН ТУШААЛЫН ТӨСӨЛ

Журам шинэчлэн батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Эрүүл мэндийн тухай хуулийн 8 дугаар зүйлийн 8.1.5 дахь заалтыг тус тус үндэслэн ТУШААХ нь:

1. Өдрийн эмчилгээний журмыг хавсралт ёсоор баталсугай.
2. Батлагдсан журмыг мөрдөн ажиллахыг эрүүл мэндийн байгууллагын дарга, захирал нарт даалгасугай.
3. Журмын хэрэгжилтийг удирдлага, зохион байгуулалтаар хангаж, хяналт тавьж ажиллахыг Эмнэлгийн тусламж, үйлчилгээний газар (Д.Баярболд)-т үүрэг болгосугай.
4. Энэхүү тушаал батлагдсантай холбогдуулан Эрүүл мэндийн сайдын 2019 оны А/502 дугаар тушаалын хоёрдугаар хавсралтыг хүчингүйд тооцсугай.

САЙД С.ЧИНЗОРИГ

Эрүүл мэндийн сайдын 2023 оны .....

дугаар сарын .... өдрийн ..... дугаар

тушаалын хавсралт

**Өдрийн эмчилгээ үзүүлэх журам**

**Нэг. Нийтлэг үндэслэл**

* 1. Журмын зорилго нь үйлчлүүлэгчид үзүүлэх эмнэлгийн тусламж, үйлчилгээний чанар, хүртээмжийг сайжруулах, эмнэлгийн шаардлагагүй хэвтэлтийг багасгах, орны хүлээгдэл, чирэгдлийг бууруулах, өвчтөний сэтгэл ханамж, эрүүл мэндийн байгууллагын нөөц ашиглалтыг дээшлүүлэх, үр ашгийг нэмэгдүүлэхэд оршино.
  2. Эрүүл мэндийн асуудал эрхэлсэн төрийн захиргааны байгууллагаас баталсан дараах журам, жагсаалтад заасан өдрийн эмчилгээг хамруулна.

1.2.1. Өрх, сум, тосгоны эрүүл мэндийн төвд үзүүлэх тусламж, үйлчилгээний журам, жагсаалт;

1.2.2. Эмнэлгийн мэргэшсэн тусламж, үйлчилгээ үзүүлэх байгууллагын тусламж, үйлчилгээний жагсаалт;

1.2.3. Монголын уламжлалт анагаах ухааны тусламж, үйлчилгээний заавар;

1.2.4. Сэргээн засах төвд үзүүлэх тусламж, үйлчилгээний жагсаалт;

* 1. Өдрийн эмчилгээ гэж өвчний учир үйлчлүүлэгчид мэс заслын болон мэс заслын бус тусламж, үйлчилгээг эмнэлэгт хонуулахгүйгээр эмч, сувилагчийн хяналтад үзүүлэх тусламж, үйлчилгээг хэлнэ.
  2. Өдрийн эмчилгээг анхан болон лавлагаа шатлалын эрүүл мэндийн байгууллага хийж гүйцэтгэх бөгөөд байгууллагын бүтэц, үйлчилгээний стандарт “Эрүүл мэндийн үйлчилгээнд тавих шаардлага MNS 7014:2023” болон эмнэлзүй, халдварын сэргийлэлт, хяналтын журам, зааврыг мөрдөн ажиллана.

**Хоёр. Өдрийн эмчилгээний зохион байгуулалт**

* 1. Өмчийн бүх эрүүл мэндийн байгууллага нь өдрийн эмчилгээг үзүүлэхэд өөрийн үйл ажиллагааны онцлог, хүчин чадалд уялдуулан тусламж, үйлчилгээний хэрэгцээ, ачаалал, эрүүл мэндийн технологи, оношилгоо, эмчилгээний стандарт, эмнэлзүйн зааварт үндэслэн эмнэлгийн мэргэжилтний орон тоог зохистой байдлаар хуваарилалт хийж, удирдах, хяналт тавих зохион байгуулалтын арга хэмжээ авч хэрэгжүүлнэ.
  2. Эрүүл мэндийн байгууллагууд өдрийн эмчилгээний үйлчлүүлэгчийн урсгал, эмчилгээний төрөл, зохион байгуулалт, ажилтны үүрэг, хариуцлагыг тодорхойлсон журмыг батлан хэрэгжилтэд хяналт тавьж ажиллана.
  3. Энэхүү журмын 2.2.-т заасан журамд өдрийн эмчилгээний тусламж, үйлчилгээний хугацаа, заалт, хэвтүүлэн эмчлэх хэсэгт шилжүүлэх нөхцөл, өдрийн эмчилгээний нэгжийн зохион байгуулалтыг тодорхой тусгасан байна.
  4. Өдрийн мэс засал, мэс ажилбарын тухайд эмнэлгийн хэвтүүлэн эмчлэх хэсэгт 24 цагийн дотор хэвтэн эмчлүүлж гарах байдлаар зохион байгуулж болно.
  5. Өдрийн эмчилгээ үзүүлэх өрөө, тасалгааг үйл ажиллагаа, үндсэн мэргэшлийн чиглэл, онцлог, үйлчлүүлэгчийн хэрэгцээнд нийцүүлсэн, тусламж, үйлчилгээний хүртээмж, чанар, аюулгүй байдлыг хангах, шаардлагатай багаж хэрэгслээр тоноглогдсон, яаралтай тусламжийн эм, эмнэлгийн хэрэгсэл байршуулж, эмчилгээний хяналт, зөвлөгөө мэдээллээр хангах, холбоо барих хэрэгслээр тоноглон, үйлчлүүлэгчийн сэтгэлд нийцсэн орчныг бүрдүүлсэн байна.
  6. Тусламж, үйлчилгээ үзүүлэх өрөө тасалгаанд үйлчилгээ үзүүлэгчийн танилцуулга, үйл ажиллагаа, өдрийн эмчилгээний талаар үйлчүүлэгчид ойлгомжтой хэлбэрээр тайлбарласан мэдээ, мэдээллийг байршуулсан байна.
  7. Өдрийн эмчилгээнд хамрагдсан үйлчлүүлэгчид эмчилгээтэй холбоотой зөвлөмж, үүсэж болох эрсдэл болон тодруулга авах утасны дугаар бүхий мэдээлэлтэй хуудсыг өгч, эмчилгээний явцад мөрдөх зарчмыг бүрэн ойлгуулна.

**Гурав. Өдрийн эмчилгээний төрөл**

* 1. Өдрийн эмийн эмчилгээ
     1. 1-3 удаа хийх эмчилгээ /архины эмчилгээ, зарим БЗДХ, тэмбүү г.м/
     2. Нэг оношоор таваас доошгүй хоног үргэлжлэх эмчилгээ
     3. Үргэлжилсэн эмчилгээ (Хөгжлийн бэрхшээлтэй хүүхдийн эмчилгээ)
  2. Өдрийн мэс засал
     1. Мэс ажилбар
     2. Бүтэн унтуулгагүй хийх мэс засал
     3. Дурангаар хийх мэс засал
  3. Дүрс оношилгооны хяналтад хийх ажилбар
     1. Хэт авиан болон рентгены хяналтад хийх ажилбар
     2. Компьютер томографийн хяналтад хийх ажилбар
     3. Ангиографийн ажилбар
  4. Хавдрын хими эмчилгээ
     1. Системийн хими эмчилгээ
     2. Химийн бай эмчилгээ
     3. Системийн хими болон бай хавсарсан эмчилгээ
  5. Туяа эмчилгээ
     1. Дотуур туяа эмчилгээ
     2. Гадуур туяа эмчилгээ
     3. Шугаман хурдасгуурын аргаар хийх туяа эмчилгээ
  6. Хорт хавдрын иод 131 эмчилгээ
  7. Диализ эмчилгээ
     1. Гемодиализ эмчилгээ
     2. Хэвлийн диализ эмчилгээ
  8. Уламжлалт анагаах ухааны өдрийн засал эмчилгээ
  9. Сэргээн засахын өдрийн эмчилгээ

**Дөрөв. Өдрийн эмчилгээнд хамруулах заалт**

* 1. Өдрийн эмчилгээнд хамрагдах үйлчлүүлэгчийн онош нь шинжилгээ, эмнэлзүйгээр батлагдсан байх;
  2. Үйлчлүүлэгч өдрөөр эмчилгээнд явах нөхцөлийг зөвшөөрсөн байх;
  3. Өдрөөр хийгдсэн эмчилгээний дараа ажиглалтын хугацаа дуусахад үйлчлүүлэгч гэртээ харих бүрэн чадамжтай байх;
  4. Үйлчлүүлэгч хэвтрийн дэглэм сахих заалтгүй байх;
  5. Хүүхэд, өндөр настан, хөгжлийн бэрхшээлтэй үйлчлүүлэгчийн асран хамгаалагч өдрийн эмчилгээнд хамрагдахыг зөвшөөрч, эмчилгээний явцад хамт байх;
  6. Үйлчлүүлэгч эмчилгээний дараа үргэлжлүүлээд хэвтрийн дэглэм сахих заалтгүй байх;
  7. 24 цагийн туршид мэргэжлийн сувилахуйн тусламж, үйлчилгээ авах шаардлагагүй байх;
  8. Тухайн үйлчлүүлэгчид үзүүлэх өдрийн эмчилгээний давтамж улиралд нэгээс илүүгүй байх;

**Тав. Өдрийн эмчилгээний анхан шатны бүртгэл,**

**санхүүжилтийн хэлбэр**

* 1. Өдрийн эмчилгээнд хамрагдах үйлчлүүлэгчид өвчний түүх болон тусламж, үйлчилгээний холбогдох маягтыг хөтөлнө.
  2. Өдрийн эмчилгээний санхүүжилтийг Эрүүл мэндийн даатгалын үндэсний зөвлөлийн тухайн чиглэлээр гарсан тогтоол, журам болон төрийн өмчийн эрүүл мэндийн байгууллагаас иргэнд үзүүлэх төлбөртэй тусламж, үйлчилгээ, төлбөрийн жишиг хэмжээгээр зохицуулна.
  3. Боловсролын ерөнхий хуулийн 17 дугаар зүйлийн 17.9 дэх хэсэгт заасан “Дэмжих төв”-д мэргэшсэн эмнэлгийн мэргэжилтний багаар үзүүлсэн хөгжлийн бэрхшээлтэй хүний урт хугацааны тусламж, үйлчилгээг Эрүүл мэндийн даатгалын үндэсний зөвлөлийн тогтоол, журмын хүрээнд санхүүжүүлнэ.

---o0o---

Журамд заагдсан холбогдох тушаал, шийдвэр:

* + 1. ЭМС-ын 2023 оны 08 дугаар сарын 10-ны А/283 дугаар тушаалаар батлагдсан “Өрх, сум, тосгоны эрүүл мэндийн төвд үзүүлэх тусламж, үйлчилгээний жагсаалт”;
    2. ЭМС-ын 2018 оны 11 дүгээр сарын 30-ны А/485 дугаар тушаалаар батлагдсан “Эмнэлгийн мэргэшсэн тусламж, үйлчилгээ үзүүлэх байгууллагын тусламж, үйлчилгээний жагсаалт”;
    3. Монголын уламжлалт анагаах ухааны тусламж, үйлчилгээний заавар;
    4. ЭМС-ын 2019 оны А/502 дугаар тушаалаар батлагдсан “Сэргээн засах тусламж, үйлчилгээ үзүүлэх жагсаалт”,
    5. ЭМС-ын 2012 оны А/247 дугаар тушаалаар батлагдсан “Сувиллын үзүүлэх тусламж, үйлчилгээний жагсаалт”;
    6. Өвчтөн илгээх, шилжүүлэх маягт: Эрүүл мэндийн сайдын 2019 оны А/611 дүгээр тушаалын 11 дүгээр хавсралтаар баталсан. Энэхүү
* “Эмнэлэгт өвчтөн илгээх хуудас АМ-13А” маягт (цаашид АМ-13А маягт гэх),
* “Эмнэлгээс өвчтөн илгээх хуудас АМ-13Б” (цаашид АМ-13Б маягт гэх),
* “Эмнэлэгт иргэнийг илгээх цахим бүртгэл АМ-13В” (цаашид АМ-13В маягт гэх) маягтуудыг цахимаар болон цаасан хэлбэрээр ашиглана.
  + 1. Бүтэц, үйлчилгээний стандарт болон эмнэлзүй, халдварын сэргийлэлт, хяналтын журам, зааврыг мөрдөн ажиллана.

**1. Өдрийн эмийн эмчилгээ**

Өдрийн эмийн эмчилгээ нь нэг оношоор 5-аас доошгүй хоног үргэлжлэх бөгөөд энэ хугацаанд үзүүлсэн тусламж, үйлчилгээг нэг багц гэж тооцон санхүүжүүлнэ.

Өдрийн эмийн эмчилгээний зардлын бүрэлдэхүүнд эмчлэх хугацаанд хэрэглэсэн эм, тариа, эмнэлгийн хэрэгсэл, эмчийн үзлэг, холбогдох оношилгоо шинжилгээ, сувилахуйн зардал болон бусад зардал хамаарна.

Даатгуулагчид өдрийн эмийн эмчилгээ үзүүлж байх хугацаанд тухайн оношоор нь хэвтүүлэн эмчлэх тасагт шилжүүлэн эмчилсэн тохиолдолд зөвхөн хэвтүүлэн эмчлэх үеийн зардлыг холбогдох оношийн хамааралтай бүлгээр нь тооцон эрүүл мэндийн даатгалын сангаас санхүүжүүлнэ.

**2. Өдрийн мэс засал**

Даатгуулагчийн өвчний учир эмчийн заалтаар лавлагаа шатлалын эрүүл мэндийн байгууллагаас авсан өдрийн мэс заслын тусламж, үйлчилгээний тохиолдол бүрийг нэг тохиолдол гэж тооцно.

Өдрийн мэс заслын тусламж, үйлчилгээний зардлын бүрэлдэхүүнд эмчийн үзлэг, оношилгоо шинжилгээ, мэс засал, мэс ажилбар, эмчилгээ хийгдэх хугацааны туршид хэрэглэгдэх бүх төрлийн эм, эмнэлгийн хэрэгсэл, протез, ортопед (өндөр үнэ бүхий болон бусад), ороох боох материал, сэргээн засах эмчилгээ, сувилахуйн тусламж, үйлчилгээний зардал болон холбогдох бусад зардал хамаарна.

Өдрийн мэс заслын тусламж, үйлчилгээг санхүүжүүлэхдээ өдрийн мэс заслаар хийх боломжтой тусламж, үйлчилгээг тухайн мэс заслын оношийн хамааралтай бүлгийн эрүүл мэндийн даатгалын сангаас олгох төлбөрийн хэмжээний 50 хувьтай тэнцэх хэмжээгээр тооцож Эрүүл мэндийн даатгалын сангаас санхүүжүүлнэ.

Даатгуулагчид өдрийн мэс заслын тусламж, үйлчилгээ үзүүлсний дараа эмнэлзүйн шаардлагаар хэвтүүлэн эмчилсэн тохиолдолд тусламж, үйлчилгээний чанар, төлбөрийн хяналтын үндсэн дээр зөвхөн өдрийн мэс заслын тусламж, үйлчилгээний зардлыг санхүүжүүлэх, эсхүл өдрийн мэс заслын тусламж, үйлчилгээ болон хэвтүүлэн эмчлэх тусламж, үйлчилгээг хоёуланг нь санхүүжүүлэхийг шийдвэрлэнэ.

**3. Хорт хавдрын химийн өдрийн эмчилгээ:**

Хорт хавдрын химийн өдрийн эмчилгээний зардлын бүрэлдэхүүнд эмчилгээ хийгдэх хугацааны туршид хэрэглэгдэх химийн тариа, эм, эмнэлгийн хэрэгсэл, эмчийн үзлэг, сувилахуйн зардал болон холбогдох бусад зардал хамаарна.

Хорт хавдрын химийн өдрийн эмчилгээ нэг бүрийг нэг тохиолдол гэж тооцож эрүүл мэндийн даатгалын сангаас санхүүжүүлнэ.

**4. Хорт хавдрын туяаны өдрийн эмчилгээ:**

Хорт хавдрын туяаны өдрийн эмчилгээний зардлын бүрэлдэхүүнд эмчийн үзлэг, тусламж, үйлчилгээ үзүүлж буй үед ашиглагдах туяа эмчилгээний эм тариа, эмнэлгийн хэрэгслийн зардал, сувилахуйн зардал болон холбогдох бусад зардал хамаарна.

Хорт хавдрын туяаны өдрийн эмчилгээ нэг бүрийг нэг тохиолдол гэж тооцож эрүүл мэндийн даатгалын сангаас санхүүжүүлнэ.

**5. Диализийн тусламж, үйлчилгээ**

Диализийн тусламж, үйлчилгээнд хэвлийн болон гемодиализийн тусламж, үйлчилгээ хамаарна.

Диализийн тусламж, үйлчилгээний зардлын бүрэлдэхүүнд эмчийн үзлэг, зөвлөгөө, диализийн шингэн, эм, эмнэлгийн хэрэгсэл, оношилгоо шинжилгээ, сувилахуйн зардал болон холбогдох бусад зардал хамаарна.

Диализийн эмчилгээ тус бүрийг нэг тохиолдол хэмээн тооцож, эрүүл мэндийн даатгалын сангаас санхүүжүүлнэ.

**6. Сэргээн засахын өдрийн тусламж, үйлчилгээ:**

Сэргээн засахын өдрийн тусламж, үйлчилгээний багцын зардлын бүрэлдэхүүнд эмчилгээ хийх хугацааны эмчийн үзлэг, зөвлөгөө, оношилгоо, засал, дасгал, эмчилгээ, сувилахуйн тусламж, үйлчилгээний зардал болон холбогдох бусад зардал хамаарна.

Даатгуулагчийн өвчний учир, эмчийн заалтаар лавлагаа шатлалын, сэргээн засах тусламж үйлчилгээ үзүүлэгч эрүүл мэндийн байгууллагад үзүүлсэн тохиолдол бүрийг нэг тохиолдол гэж тооцно.

Даатгуулагчид сэргээн засахын өдрийн тусламж, үйлчилгээ үзүүлж байх хугацаанд тухайн оношоор хэвтүүлэн эмчилсэн тохиолдолд зөвхөн хэвтүүлэн эмчлэх зардлыг холбогдох оношийн хамааралтай бүлгээр нь тооцон санхүүжүүлнэ.

Сэргээн засахын өдрийн тусламж, үйлчилгээний нэг тохиолдлыг тооцоход баримтлах эмчилгээний хугацааг Эрүүл мэндийн даатгалын ерөнхий газар тогтооно.

**7. Уламжлалт анагаах ухааны өдрийн эмчилгээ:**

Уламжлалт анагаах ухааны өдрийн эмчилгээний зардлын бүрэлдэхүүнд эмчилгээ хийх хугацаанд хэрэглэгдэх эм, тан, эмнэлгийн хэрэгсэл, эмчийн үзлэг, зөвлөгөө, бариа засал, оношилгоо шинжилгээ, сувилахуйн тусламж, үйлчилгээний зардал болон холбогдох бусад зардал хамаарна.

Уламжлалт анагаах ухааны өдрийн эмийн эмчилгээ нь нэг оношоор 5-аас доошгүй хоног үргэлжлэх бөгөөд энэ хугацаанд үзүүлсэн тусламж, үйлчилгээг нэг багц гэж тооцно.

Даатгуулагчид уламжлалт анагаах ухааны өдрийн эмчилгээний тусламж, үйлчилгээ үзүүлж байх хугацаандаа тухайн оношоор нь хэвтүүлэн эмчлэх тасагт шилжүүлсэн тохиолдолд зөвхөн хэвтүүлэн эмчлэх үеийн зардлыг холбогдох оношийн хамааралтай бүлгээр нь тооцон санхүүжүүлнэ.